Ս. ՍՏԵՓԱՆՈՍ՝
ԹՇՆԱՄԻԻՆ ՅԱՂԹԱԾ ՏԻՐՈՋ ՄԱՐՏԻԿԸ
 
«Տէ՜ր, փրկութեան սաղաւարտ դիր գլխուս, որպէսզի 
կարենամ Թշնամիին զօրութեան դէմ պատերազմիլ»
(Պատարագամատոյց)
 
          Իւրաքանչիւր պատարագիչ քահանայ, երբ զգեստաւորումով սուրբ եւ մեծ խորհուրդին մատակարարման կը պատրաստուի, սաղաւարտը գլուխը դրած ատեն այս աղօթքը կ՚արտասանէ, որ այսօր որպէս Ս. Ստեփանոս նախասարկաւագի եւ առաջին մարտիրոսի տօնին առթիւ մատուցուող սուրբ պատարագի քարոզին բնաբան կ՚ընտրենք՝ ի տես Մեծի Տանն Կիլիկիոյ կաթողիկոսութեան դպրեվանքին 18 սարկաւագներուն եւ կիսա-սարկաւագներուն սաղաւարտով պսակեալ անձնդիր ներկայութ-եան, այս սուրբ խորանին վրայ։
          Վանական աւանդութեան համաձայն, Ս. Ստեփանոսի տօնը նաեւ տօնն է Հայ եկեղեցւոյ սարկաւագներուն, որոնց ներշնչումի տիպարն է մեծ նահատակը՝ իր կեանքով, վարքով եւ մարտիրոսական վախճանով։
          Գործք առաքելոցի 6.1–8.1-էն, որպէս սարկաւագութեան կարիքի ու ըմբռնողութեան եւ Ս. Ստեփանոսի առաջին եւ մայր աղբիւրի, կ՚իմանանք հետեւեալ բանալի տեղեկութիւնները.
          «Երբ Յիսուսի հետեւորդները շատցան, յունախօս Հրեաները սկսան տրտնջալ եբրայախօս Հրեաներուն դէմ, որովհետեւ ամենօրեայ նպաստի բաշխումին մէջ իրենց այրիները կ՚անտեսուէին» (Գրծ 6.1)։ Հաւատաց-եալներու թուական աճին հետ եկեղեցւոյ առաքելութեան պարտաւորութ-իւնները եւս աճեցան եւ ընկերային ծառայութեան՝ սարկաւագութեան երեսին հոգածութիւնը հրամայական դարձաւ։
          «Այն ատեն, տասներկու առաքեալները կանչեցին բոլոր հաւատաց-եալները եւ ըսին. Մենք չենք ուզեր Աստուծոյ խօսքին քարոզութիւնը ձգել եւ  ուտելիք  մատակարարելով  զբաղիլ։  Հետեւաբար  ձեր  կողմէ  վկայուած 


______________
*Քարոզ՝ խօսուած Ս. Ստեփանոսի տօնին առթիւ մատուցուած սուրբ պատարագին, Անթիլիաս, կիրակի, 25 դեկտեմբեր 2011։
եօթը հոգի ընտրեցէ՛ք, որոնք Սուրբ Հոգիով եւ իմաստութեամբ լեցուն ըլլան։ Զանոնք այս անհրաժեշտ գործին համար կարգենք, իսկ մենք աղօթքի եւ Աստուծոյ խօսքին մատակարարման նուիրուինք» (Գրծ 6.2–4)։ Եկեղեցին իր կեանքի առաջին օրերէն իսկ համայնական բնոյթ ունեցաւ եւ համախոհութեան սկզբունքով կառավարուեցաւ՝ տասներկու առաքեալ-ներուն եւ ապա անոնց յաջորդած եպիսկոպոսներուն գլխաւորութեամբ։ Հոս կը տեսնենք եկեղեցւոյ կեանքին երեք բանալի բնագաւառներուն ընդգծումը. աղօթք, Աստուծոյ խօսքի քարոզութիւն եւ ընկերային ծառա-յութիւն՝ սարկաւագութիւն։
          Հաւատացեալներ պատրաստակամ ընդառաջեցին այս օգտաշատ առաջարկին եւ եօթը տղամարդիկ ընտրելէ ետք՝ զանոնք առաքեալներուն առջեւ բերին, «որոնք աղօթեցին եւ իրենց ձեռքը դրին անոնց վրայ» (Գրծ 6.6)։ Եկեղեցւոյ կատարած ձեռնադրութեամբ՝ եօթը սարկաւագները Ս. Հոգիին շնորհներն ու առաքեալներուն օրհնութիւնը ստացան եւ Աստուծոյ ժողովուրդին ծառայելու կոչուեցան։
          Այս եօթը սարկաւագներուն մէջէն զատորոշուեցաւ Ս. Ստեփանոս, որուն մասին կը կարդանք. «Հաւատքով եւ Սուրբ Հոգիով լեցուն մարդ մըն էր» (Գրծ 6.5), «շնորհքով եւ զօրութեամբ լեցուն մարդ մըն էր» (Գրծ 6.8) եւ «անոր դէմքը հրեշտակի դէմքի կը նմանէր» (Գրծ 6.15)։ Հայ եկեղեցւոյ հոգեթով շարականները քանիցս այս հրեշտակական լուսաճաճանչումը հետեւեալ նախադասութիւններով կը բանան. «(Որովհետեւ) անճառապէս լուսաւորուեցար, այսօր հրեշտակներու խումբերը մեծապայծառ ճգնութ-եամբդ կ՚ուրախանան» (Օրհնութիւն շարական, ը. տուն), «հրեշտակակերպ տեսքով քաջաբար պատերազմեցար» (Հարց շարական բ. տուն), «երջանիկ ճառագայթ (ես դուն)» (Տէր յերկնից շարական ա. տուն), «(դուն) երկնաճեմ առագաստին մէջ պայծառացած բերկրեցար» (Մանկունք շարական ա. տուն) եւ «(դուն) լուսազարդ ճանապարհներու առաջնորդը եղար» (Ճաշու շարական բ. տուն), իսկ ժամամուտը կը յաւելու. «(Ստեփանոս) հրեշ-տակակերպ տեսիլքով կը տեսնէ Հայրը» եւ տաղը կ՚ամբողջացնէ. «Թէպէտ մարմնեղէն էիր, սակայն որպէս հրեշտակ՝ Քրիստոսէ պսակ առիր»։ Բնական է, որ եօթը սարկաւագներն ալ «Սուրբ Հոգիով եւ իմաստութեամբ լեցուն» էին, ինչպէս մէջբերեցինք վերը (Գրծ 6.3), սակայն որեւէ ընկերային կառոյցի նման՝ եկեղեցւոյ մէջ եւս խումբէն, այս պարագային եօթնեակէն, անձ մը փայլեցաւ իր առանձնայատկութեամբ եւ իր հետագայ նահատա-կութեամբ։ Այն աստիճան, որ մինչեւ իսկ ընդհանրապէս միւս վեց սար-կաւագներուն անուններն անգամ կը զլանանք յիշել,–Փիլիպպոս, Պրո-քորոն, Նիկանոր, Տիմոն, Պարմենաս եւ Նիկողայոս,– եւ տօնակարգին մէջ ալ չենք անցուցած։ Վստահաբար անոնք եւս երախտարժան ծառայութիւն մատուցած են նորաճ եկեղեցւոյ մէջ։
          Ստեփանոս Հրեաներու կողմէ անարդարօրէն ձերբակալուեցաւ ու ատեան բերուեցաւ՝ երբ ան «ժողովուրդին մէջ մեծամեծ հրաշքներ եւ նշաններ կը կատարէր» (Գրծ 6.8), եւ զինք դատապարտողները կաշառքի եւ սուտ վկայութեան դիմեցին, որովհետեւ «չէին կրնար դէմ դնել անոր իմաստուն եւ Սուրբ Հոգիէն ներշնչուած խօսքերուն» (Գրծ 6.10)։ Զրպար-տութեան եւ անարդար դատաստանի ալիքը յորդեցաւ եկեղեցւոյ դէմ՝ քրիստոնէութեան ծննդոցէն իսկ, որովհետեւ միայն ա՛յդ էր թուլասիրտին զէնքը ամենազօր Աստուծոյ ասպարով պաշտպանուածներուն դէմ։
          Ստեփանոս «հրաշալի աստուածաբանութեամբ» (Հարց շարական, զ. տուն) հրէական պատմութեան մէջ աստուածային ներգործութեան յստակ ուրուագծումը բացայայտող ճառ մը խօսեցաւ ատեանին առջեւ։ Ան պատ-մեց Աբրահամի, Իսահակի, Յակոբի, Յովսէփի, Մովսէսի, բոլոր մարգա-րէներուն եւ անոնց ժամանակակիցներուն կեանքին մէջ Աստուծոյ վճռո-րոշ միջամտութեան մանրամասնութիւնները ու իր խօսքը եզրափակեց, ըսելով. «Եղա՞ւ մարգարէ մը, որ ձեր հայրերը չհալածեցին։ Անոնք սպա-նեցին բոլոր այն մարգարէները, որոնք կանուխէն պատմեցին Արդարին գալուն մասին. այն Արդարին, որ դուք ձեր ձեռքով մահուան դատապար-տեցիք եւ սպանեցիք։ Կը պարծենաք, որ հրեշտակներու ձեռքով ստացաք Օրէնքը, եւ սակայն բնաւ չկատարեցիք զայն» (Գրծ 7.52–53)։ Եթէ պատ-մութեան հոլովոյթին վերյուշը Ս. Ստեփանոսի պայծառամտութեամբ տպաւորեց ատեանը, անոր անհպելի Օրէնքին եւ անընդունելի Արդարին՝ Քրիստոսի կատարած ակնարկութիւնը՝ նախագահող քահանայապետին եւ անոր գործակիցներուն փտած հոգիներուն վրայ իր մահակնիքին դրոշմը դրաւ, երբ «ներկաները ներքնապէս զայրացան եւ սկսան իրենց ակռաները կրճտել անոր դէմ» (Գրծ 7.54) եւ անոնց բարկութեան բաժակը յորդեցաւ մահուան շարաւով։
          Երբ Հրեայ ժողովուրդի մեծամեծները մահուան դաժան դաւը կը հիւսէին Արդարին ուղիղ ճանապարհէն ընթացող Ստեփանոսին դէմ, ան այլեւս իր հրեշտակական թռիչքով յաւիտենականին ճամբորդն էր, եւ «Սուրբ Հոգիով լեցուած, աչքերը երկինք բարձրացուց եւ տեսաւ զԱստ-ւած իր ամբողջ փառքով, ինչպէս նաեւ Յիսուսը՝ Աստուծոյ աջին կանգնած, եւ ըսաւ. Ահա բացուած է երկինքը, եւ կը տեսնեմ Մարդու Որդին, որ Աստուծոյ աջին կանգնած է» (Գրծ 7.55–56)։ Ս. Ստեփանոսի այս կեն-սափորձը հաստատեց, թէ երբ մարդ բռնուի երկնաւորէն, այլեւս երկ-րաւորներուն սպառնալիքները երանութիւն կը թուին իրեն եւ մահն անգամ չի՛ կրնար զինք խորտակել։ Բաց երկինքը մեծագոյն գրաւականն է Ս. Երրորդութեան կողմէ մարդուն շնորհուած երկնաւոր կեանքի անկո-րընչելի պարգեւին եւ անսպառ փառքին։
          Հասաւ անխուսափելի պահը. խելայեղ ամբոխին կողմէ քարկոծ-ւելով՝ Ս. Ստեփանոս կնքեց իր մահկանացուն։ «Ատեան գտնուողները մեծ աղաղակ բարձրացուցին, գոցեցին իրենց ականջները եւ բոլորը միասին անոր վրայ յարձակեցան։ Յետոյ զայն քաղաքէն դուրս հանելով սկսան քարկոծել» (Գրծ 7.57–58)։ Այս խժդուժ արարքը հանդիսացաւ Ս. Ստեփա-նոսի փառապսակումը, ինչպէս իր Պսակ անունն իսկ կը յուշէր…։ Բառերը քարերուն չափ ծանր կը կշռեն նկարագրելու համար Ս. Ստեփանոսի վիճակուած ֆիզիքական տառապանքը, որ երանական կեանքին դիմաց խոնարհութեան, համբերութեան եւ ներողամտութեան բալասան էր, երբ ան քարերու տարափին տակ աղօթեց. «Տէ՜ր Յիսուս, ընդունէ՛ հո-գիս» եւ «Տէ՜ր, ներէ՛ իրենց այս մեղքը» (Գրծ 7.59–60), ու մահուամբ փակեց աչքերը։ 
          «Վկաները իրենց թիկնոցները կը յանձնէին երիտասարդի մը, որ Սօղոս կը կոչուէր» (Գրծ 7.58). «Ստեփանոսի քարկոծումը պահանջող-ներէն մէկն ալ Սօղոսն էր» (Գրծ 8.1)։ Մահեր կան, որոնք ուրիշներուն համար կեանքի նոր հորիզոններ կը բանան. անոնցմով ոմանց կեանքը գերակայ որակ եւ իմաստ կը զգենու։ Այդպէս եղաւ Պօղոս առաքեալին համար, որ «քրիստոնեաներու հալածիչի» մկրտութիւնը ստացաւ Ս. Ստեփանոսի քարկոծման իր գործօն մասնակցութեամբ եւ երբ քիչ ետք դարձի եկաւ Յիսուսը գտնելով՝ վստահաբար վերյիշեց, թէ ուրիշ անձ մը նո՛յն Յիսուսը բերած էր իրեն եւ այն ատեն ինք չէր կրցած զայն ճանչնալ եւ ընդունիլ՝ զՅիսուս հալածելու մոլուցքէն տարուած։
          Ահաւասիկ հոս կ՚աւարտի Ս. Ստեփանոսի մարդկային տռամը եւ մեր դիմաց կը բացուի անոր կերպարէն եկող պատգամը, որ նախա-սարկաւագութեան եւ նախավկայութեան կարմիր թելերով կը հիւսուի, եւ իրեն նուիրուած Հայ եկեղեցւոյ շարականներով կը հանդիսադրուի։
          Վաւերական քրիստոնեան սուրբերուն վարքին հաղորդակից դառ-նալով՝ իր կեանքը սրբութեամբ ապրելու կը հրաւիրուի։ Ս. Ստեփանոս աստուածային սրբութեան ցօղը կը հեղու մեր վրայ՝ իր կեանքէն արտա-բըխող չորս իրողութիւններ ընդգծելով.
Առաջին, Ս. Ստեփանոս համարձակութեամբ քարոզեց զԱստուած եւ պատրաստակամութեամբ սպասաւորեց անոր։ Ընկերաբաններ կ՚ըսեն, թէ ամեն մարդ երկու տիրական վախեր ունի՝ հրապարակաւ ելոյթ ունենալ եւ մահանալ։ Ս. Ստեփանոս երկուքն ալ յաղթահարած էր, որով-հետեւ իր համարձակախօսութեան եւ ծառայութեան ասպարէզը երկիրը ըլլալով հանդերձ՝ ան իր աչքերը յառած էր երկինքի եւ երկիրի արարիչին, որմէ կ՚ըմպէր իր քաջութիւնը թէ՛ կեանքի մէջ ու թէ՛ մահուան դիմաց, եւ իր օրինակով այսօր որպէս «առաքելական քարոզութեան արժանաւոր կոչեցեալ» (Օրհնութիւն շարական, դ. տուն) եւ «լուսազարդ ճանապարհին ժառանգորդ» (Ճաշու շարական, բ. տուն), «մեզի կը սորվեցնէ Ս. Երրորդութիւնը փառաւորել» (Տէր յերկնից շարական, բ. տուն)։
Երկրորդ, Ս. Ստեփանոս կենդանի եւ արեան նահատակութեամբ անվրէպ հետեւեցաւ Քրիստոսի։ Քրիստոնէութեան մէջ կեանքի վկա-յութիւնը իր անուրանալի տեղը ունենալով հանդերձ, քրիստոնեաներ մեծ սքանչացումով կը տօնեն արիւն թափած սուրբերուն տօնը։ Կեանքի մէջ ամենէն թանկագինը, նոյնինքն կեանքը, զոհելու ընդառաջումը յատուկ գրաւչութեամբ կը լեցնէ մեր հոգիները, որուն դիմաց ամենէն անտարբեր մարդն իսկ հիացումի պահ մը կ՚ապրի եւ զգաստութիւն կը ցուցաբերէ։ Ս. Ստեփանոս իր կենդանի նահատակութեամբ «անպարագրելի աստուա-ծութիւնը տեսաւ» (Հարց շարական, գ. տուն) եւ «երկնային դռնէն ներս մտաւ ու անճառելի խորհուրդին թափանցեց» (Ողորմեա շարական, բ. տուն), իսկ իր արեան վկայութեամբ աւելի գեղեցկացաւ եւ դարձաւ «նահատակ բարի Քրիստոսի» (Օրհնութիւն շարական, ա. տուն), «իր սուրբ արեամբ մկրտեալ առաջին վկայ» (Օրհնութիւն շարական, բ. տուն) եւ «մարտիրոսական պսակը առնող նախավկայ» (Օրհնութիւն շարական, զ. տուն), որ «իր արեամբ արքայութիւնը գնեց» (Օրհնութիւն շարական, գ. տուն)։ 
Երրորդ, Ս. Ստեփանոս իր կեանքով եւ մահով իր Պսակ անունը արդարացուց։ Երբ անուն մը պատշաճի անձի մը, իրաւամբ կ՚ըսենք. «Այս մարդը իր անուան տէրն է»։ Ա՛յս է պարագան Ս. Ստեփանոսի, որ «Թագաւորէն (Քրիստոսէ) անթառամ պսակով պսակուեցաւ» (Օրհնութ-իւն շարական, բ. տուն), «Քրիստոսէ մարտիրոսական պսակը առաւ» (Օրհնութիւն շարական, զ. տուն) եւ «բարի հատուցումը ստանալով բոլո-րին բարի արարիչէն ... մարտիրոսական պսակը առնող նախավկան եղաւ» (Տէր յերկնից շարական, գ. տուն)։
Չորրորդ, Ս. Ստեփանոս իր քրիստոսակեդրոն կեանքով, սար-կաւագութեամբ, քարոզութեամբ եւ արեան նահատակութեամբ եկեղեցին պայծառացուց ու այսօր Աստուծոյ մօտ բարեխօս է մեզի համար։ Սուրբերուն կեանքը ինքնանպատակ չէ. անոնցմէ իւրաքանչիւրը բոլորին հասարակաց գիծերով եւ իրեն յատուկ արժանիքներով եկեղեցւոյ, հաւա-տացեալներուս, վկայական կեանքը կը բարեզարդէ։ Ս. Ստեփանոս «կ՚ա-ղաչէ Աստուծոյ, որ մեզի անվախճան կեանք շնորհէ» (Օրհնութիւն շարա-կան, է. տուն) եւ մեզ կը հրաւիրէ «մեր հայրերուն Տէր Աստուածը բարեբանելու» (Հարց շարական, ա. տուն), «Քրիստոս Աստուածը խոս-տովանելու» (Հարց շարական, բ. տուն) ու «զՔրիստոս գովելու» (Հարց շարական, գ. տուն). առաւել, ան «կը հայցէ Քրիստոսէ, որ սուրբ եկեղեցին հաստատուն պահէ» (Տէր յերկնից շարական, ա. տուն). ուրեմն, մեզի կը մնայ դիմել Ս. Ստեփանոսի, որ «այժմ մեզի՝ ուխտաւորներուս համար բարեխօսէ, որպէսզի Հօր աջ կողմը նստինք» (Օրհնութիւն շարական, ե. տուն)։
 
Սիրելի՛ սարկաւագներ եւ կիսա-սարկաւագներ,
Այսօր, ձեր տօնին առթիւ, երբ այս մտածումները կը յաճախեն մեզ, կը հրաւիրեմ ձեզ անդրադառնալու, որ ձեր գլխուն վրայ դրուած սաղաւարտը միայն տօնական զարդարանք եւ պատիւ չէ, այլ՝ Ս. Ստեփանոսի նման աստուածային պսակին արժանանալու խորհրդա-նըշանն է, որուն համապարփակ ըմբռնողութիւնը կը բացայայտուի պա-տարագամատոյցին խնդրողական աղօթքով. «Տէ՜ր, փրկութեան սաղա-ւարտ դիր գլխուս, որպէսզի կարենամ Թշնամիին զօրութեան դէմ պատե-րազմիլ», որուն արձագանգը կը գտնենք Սօղոսէն Քրիստոսով նոր մարդ դարձած Պօղոս առաքեալի թեսաղոնիկեցիներուն գրած առաջին նամակին մէջ, երբ ան կը յորդորէ. «Պատրաստ ըլլանք, հաւատքի եւ սիրոյ զրահը հագած, եւ փրկութեան յոյսի սաղաւարտը դրած մեր գլխուն» (Ա. Թս. 5.8), «իրարու հաւատքը ամրապնդելու» (հմմտ. Ա. Թս. 5.11)։ Երբ աշխարհ փշեպսակ կը դնէ մեր գլխուն, ինչպէս ըրաւ մեր Տէր եւ Փրկիչ Յիսուս Քրիստոսի, Աստուած զայն որպէս անանց վարձատրութիւն դափնեպսակի կը փոխէ։ Այս է յոյսի սաղաւարտը, որ Թշնամիին եւ անոր արբանեակներուն դէմ պատերազմելու տարազումով կը զրահանդերձուի։
Կ՚աղօթեմ, որ Աստուած Ս. Ստեփանոս սարկաւագապետի «աղօ-թանուէր մաղթանքով» (Օրհնութիւն շարական, ժա. տուն) ձեր մէջ առ-կայծէ այն գիտկացութիւնը, որ նախասարկաւագին եւ նախավկային ճամբով Քրիստոսի հետեւիլը Աստուծոյ կամքը կատարել եւ փառաւորիչ Ս. Հոգիին շնորհներուն ընդունման պարունակ դառնալը նշանաւորէ եւ ձեր ձեռնադրութեան օրհնեալ պահը միշտ ձեր հոգիի աչքերուն դիմաց բաց պահէ, որպէսզի «անփոյթ չգտնուիք այն շնորհքին նկատմամբ, որ մարգարէական հոգիով ձեզի տրուեցաւ, երբ երէցները ձեռք դրին ձեր վրայ» (հմմտ. Ա. Տմ. 4.14)։ Այդ շնորհքին աղբերացումով պիտի աճիք դպրեվանքին մէջ, ձեր ստեփանոսեան բոսոր երազով պիտի կլանուիք եւ երջանիկ օր մը Հայ եկեղեցւոյ ճամբուն ուխտանուիրումով պիտի ծառայէք Աստուծոյ՝ բաւարարելու համար մեր ժողովուրդի զաւակներուն հոգեւոր ու ազգային կարիքները եւ եկեղեցիացած հաւատացեալներով փառա-ւորէք Ս. Երրորդութիւնը՝ յաւիտեանս յաւիտենից. ամէն։

